Carcaixent aprova el pressupost de 2018 amb més despesa per a serveis públics
29 de març de 2018

Carcaixent

L’Equip de Govern de l’Ajuntament de Carcaixent ha tret avant el seu projecte de pressupost municipal per a 2018 amb el suport d'11 dels 21 regidors de l’Ajuntament. La proposta presentada pel regidor d’Hisenda, Vicent Lluís Roca, comptava al ple d’ahir amb el vot favorable dels 10 regidors de Compromís i el del regidor de Reiniciem; l’abstenció de Gent de Carcaixent i els vots en contra de PP, PSOE i UxV.

Vicent Lluís Roca, regidor d’Hisenda, va iniciar la seua intervenció agraint el treball de tot el personal municipal, en especial el dels tècnics de l’àrea econòmica, tant els actuals com els que han passat per ella. El pressupost per a 2018 de l’Ajuntament de Carcaixent puja a 21.571.406 euros i, segons el regidor, s’ha elaborat partint de tres premisses bàsiques: la congelació d’impostos, el manteniment i la millora dels serveis públics actuals, i fer front a les obligacions judicials que té pendents l’Ajuntament.

Vicent Lluís Roca va explicar les línies mestres del pressupost actual. Així, va destacar la reestructuració de partides i la creació de noves com, per exemple, Protecció Animal, Memòria Històrica, Transparència i Participació o Fira Modernista, per tal d’adaptar-se a les noves necessitats del consistori. A més, també va remarcar que s’han augmentat partides com la de la Borsa d’Emergència Social, manteniment de col·legis, Benestar Social o PROCARSA, amb la finalitat de prestar més i millor servei a la ciutadania.

El regidor d’Hisenda va voler posar en relleu l’obligació d’incloure en el pressupost de 2018 la concertació d’una operació de crèdit, per import de 3.800.000 euros, per a fer front al pagament de l’expropiació de l’Hort del Tacat i a la compra i adequació de l’edifici del carrer Santa Anna, 7. En relació a la indemnització de l’Hort del Tacat, heretada de la legislatura anterior, Vicent Lluís Roca va reconéixer que pagar-la «no era un plat de bon gust» i que, per això, s’havia de demanar el préstec per tal d’evitar retallar d’altres partides que són necessàries per a garantir el desenvolupament normal dels serveis municipals.

La resta de grups municipals van manifestar-hi, durant les més de dos hores que va durar el debat al voltant del pressupost, la seua opinió i el seu sentit del vot. Carles Albert, del grup municipal Reiniciem, recordava la seua col·laboració en la preparació del projecte i la inclusió de partides noves, que evidencien una línia d’actuació diferenciada. PP, PSOE i UxV van coincidir a destacar els errors de procediment en la tramitació de l’expedient del pressupost, així com la semblança del projecte a votar amb el que estava en vigor, aspecte que, entre altres, va motivar el vot en contra dels tres grups. Gent de Carcaixent va defensar la seua abstenció basant-se en el fet que, tot i haver punts que no compartien, el pressupost de 2018 sí que tenia aspectes, com l’augment de les inversions en benestar social, en què sí que estaven a favor.

Per la seu part, l’alcalde de Carcaixent, Paco Salom, va agrair públicament la tasca del regidor d’Hisenda, Vicent Lluís Roca, i de tota l’àrea econòmica, que ha possibilitat dur a terme un projecte de pressupostos caracteritzat pel control i rigor de la despesa pública, per la millora de l’eficàcia en la gestió municipal i pel compliment de les obligacions adquirides en exercicis anteriors. Paco Salom també va agrair, als dos regidors de Gent de Carcaixent, el «canvi de to» en el debat al voltant del pressupost i la seua visió constructiva sobre el contingut «explicant la seua disconformitat des de la voluntat de voler treballar pel bé de Carcaixent».